SNNP มั่นใจกำไรปี 65 โตต่อ เดินหน้าเจรจาพาร์ทเนอร์ ผุดโรงงานอินโดฯ
SNNP มั่นใจกำไรปี 65 โตต่อ หลังสถานการณ์โควิด-19 เริ่มคลี่คลาย หนุนกำลังซื้อผู้บริโภค-ออกสินค้าใหม่ต่อเนื่อง เดินหน้าสร้างโรงงานเวียดนาม คาดเริ่มผลิต-ขายภายในมิ.ย.-ก.ค.65 เผยอยู่ระหว่างเจรจาพาร์ทเนอร์สร้างโรงงานอินโดนีเซีย  
SNNP มั่นใจกำไรปี 65 โตต่อ หลังสถานการณ์โควิด-19 เริ่มคลี่คลาย หนุนกำลังซื้อผู้บริโภค-ออกสินค้าใหม่ต่อเนื่อง เดินหน้าเจรจาพาร์ทเนอร์ ผุดโรงงานอินโดฯ
28 ก.พ. 2565

นายชยุตม์ หลีหเจริญกุล ประธานเจ้าหน้าที่บริหารสายการบัญชีและการเงิน บริษัท ศรีนานาพร มาร์เก็ตติ้ง จำกัด (มหาชน)หรือ SNNP ได้เปิดเผยถึงทิศทางธุรกิจของบริษัท ผ่านงาน Opportunity Day ซึ่งจัดโดยตลาดหลักทรัพย์แห่งประเทศไทย ในวันที่ 28 ก.พ. 2565 ว่า ในปี 2564 บริษัทฯ มีรายได้จากการขาย 4,358 ล้านบาท แบ่งเป็นสัดส่วนรายได้จากกลุ่มเครื่องดื่ม 44% กลุ่มขนมขบเคี้ยว 56% แบ่งเป็นรายได้ภายในประเทศ 79% รายได้ส่งออกต่างประเทศเป็น 21% และมีกำไรสุทธิ 437.2 ล้านบาท เพิ่มขึ้น 366% เทียบงวดเดียวกันของปีก่อนมีกำไรสุทธิ 93.8 ล้านบาท สร้างสถิติสูงสุดเป็นประวัติการณ์
ทั้งนี้ปัจจุบันบริษัทมีโรงงานผลิตในประเทศไทย 4 โรงงาน และอยู่ระหว่างก่อสร้างโรงงานในประเทศเวียดนาม 1 โรงงานคาดก่อสร้างแล้วเสร็จภายในไตรมาส 2/2565 และคาดว่าจะเริ่มผลิตและจัดจำหน่ายสินค้าได้ภายในเดือนมิ.ย.-ก.ค.2565
พร้อมกันนี้ที่ประชุมคณะกรรมการบริษัทฯ ได้มีมติอนุมัติจัดตั้งบริษัทย่อย เพื่อประกอบธุรกิจผลิตและจำหน่ายสินค้าภายใต้แบรนด์ของบริษัทในประเทศอินโดนีเซีย ทุนจดทะเบียนไม่เกิน 2,000,000 ดอลลาร์ ซึ่ง บริษัท เอสเอ็นเอ็นพี อินเตอร์เนชั่นแนล จำกัด  (บริษัทย่อยของบริษัท 99.99%) จะเข้าถือหุ้นในสัดส่วน 85% พาร์ทเนอร์อินโดนีเซีย ถือหุ้นจำนวน 15% ของจำนวนหุ้นทั้งหมด เพื่อจัดตั้งโรงงานผลิตเจลลี่ ซึ่งได้รับความนิยมเป็นอย่างมากในตลาดประเทศอินโดนีเซีย ทั้งนี้ปัจจุบันอยู่ระหว่างเจรจากับผู้ร่วมทุน โดยคาดว่าจะจดทะเบียนได้ภายในเดือนกันยายน 2565 และคาดว่าจะสามารถติดตั้งเครื่องจักรแล้วเสร็จภายในสิ้นปี 2565 หรือต้นไตรมาส 1/2566 ซึ่งจะส่งผลให้บริษัทฯ มีโรงงานผลิตรวม 7 แห่ง ประกอบด้วย ในประเทศไทย 4 แห่ง กัมพูชา 1 แห่ง เวียดนาม 1 แห่ง และอินโดนีเซีย 1 แห่ง
อย่างไรด็ตามเชื่อมั่นในว่าแนวโน้มผลการดำเนินงานในปี 2565 จะเติบโตอย่างแข็งแกร่งต่อเนื่องจากปี 2564 หลังรัฐบาลผ่อนคลายมาตรการป้องกันโควิด-19 และการเปิดเมือง ส่งผลกำลังซื้อของผู้บริโภคฟื้นตัวมากขึ้น รวมทั้งการออกผลิตภัณฑ์ใหม่เพิ่มเติมอย่างต่อเนื่อง ทั้งนี้คาดว่ายอดขายในประเทศจะเติบโตเกินเป้าหมายที่วางไว้ ส่วนยอดขายในประเทศคาดว่าจะเติบโตราว 30%
 